text: Politiet beslaglægger større parti kopivarer fra marked
  10 juni 2017 kl. 18.34
  Et større parti strømper er blevet beslaglagt fra en bod på Kliple Mærken i Kliplev. 
  Ved middagstid lørdag fik Syd- og Sønderjyllands Politi en anmeldelse om uoriginale varer på Kliple Mærken i Kliplev. Anmeldelsen gik på et større parti strømper, som var i en bod på markedet.
  - Rettighedshaverne for de kendte mærkevarer har som regel folk på de her markeder, som kan se forskel på originaler og kopier. Derfor er vi ret sikre på, at der er noget om anmeldelsen, siger Erik Lindholdt, vagtchef ved Syd- og Sønderjyllands Politi.
  - Da vi kommer frem kan vi konstatere, at det drejer sig om tre flyttekasser med kopistrømper.
  Syd- og Sønderjyllands Politi oplyser, at kvinden er blevet sigtet for salg af kopivarerne. Hun kan formentlig se frem til en bøde, oplyser politiet.
  - For dem, der har købt varerne allerede, må vi sige, at de bør smide varerne ud, da det jo er ulovlige kopier, konstaterer Erik Lindholdt.
  56-årig kvinde sigtet for salg af kopivarer fra bod ifm. Kliple Mærken. Større parti strømper beslaglagt. #politidk
  
  